**Overordna avtale om institusjonelt samarbeid om**

**forsking, innovasjon og utdanning**

**mellom**

***Høgskulen på Vestlandet (HVL)***

***og***

***Helse Førde HF (HFD)***

**Gyldig frå 01.02.2020**

1. **Partane i avtalen**

Denne avtalen byggjer på føresegnene i [helseføretakslova](https://lovdata.no/dokument/NL/lov/2001-06-15-93), [spesialisthelsetenestelova](https://lovdata.no/dokument/NL/lov/1999-07-02-61) og [universitets- og høgskulelova](https://lovdata.no/dokument/NL/lov/2005-04-01-15), vedtekter for Helse Vest RHF og [rammeavtale som er inngått mellom Helse Vest og utdanningsinstitusjonane i helseregion vest](https://helse-vest.no/Documents/Utdanning/Mandat/Samarbeidsavtale%202017%20-%20gjeldende%20fra%20vår%202017.pdf). Partane i avtalen er Høgskulen på Vestlandet (HVL), *org.nr. 917641404*,og Helse Førde HF (HFD), *org.nr. 983974724.*

1. **Formål og overordna prinsipp**

Formålet med denne avtalen er å vidareutvikle det overordna forpliktande og langsiktige samarbeidet mellom HVL og HFD , og å bidra til å skape framifrå fagmiljø og god kvalitet og breidd innanfor forsking, innovasjon og utdanning. Avtalen skal bidra til å skape gjensidig føreseielege forhold og danne grunnlag for praktiske løysingar knytte til det organisatoriske og faglege samarbeidet, og for at det blir lagt til rette for synergieffektar, utvikling og god ressursutnytting for begge partar.

Det institusjonelle samarbeidet skal vere eit verkemiddel for gjennomføring av dei oppgåvene som ligg til partane etter lov og instruks. Denne overordna avtalen bør supplerast med særavtalar der det er formålstenleg (jf. pkt. 5 Avtalestruktur).

1. **Definisjonar**

Forsking: vitskapleg prosess og metodikk som gjennom systematisk arbeid kan få fram ny kunnskap

Innovasjon: nye eller vesentlig forbetra varer, tenester, prosessar, organisasjons- og styringsformar eller konsept som takast i bruk for å oppnå verdiskaping og samfunnsnytte

Utdanning: handlar i denne samanhengen om utdanningsløp på bachelor- og masternivå og om etter- og vidareutdanningar ved HVL

Delte stillingar er i denne avtalen avgrensa til å gjelde

1. Kombinert stilling: stilling der medarbeidaren har éin arbeidsgivar, men er kjøpt fri for å jobbe delar av stillinga for ein annan arbeidsgivar, eller stillingar der partane dekkjer kvar sin del. Frikjøpet kan vere i ulike prosentinndelingar.
2. Bistilling: stillingsprosent (som regel 20 prosent) hjå ein annan arbeidsgivar i tillegg til

100 prosent stilling hjå hovudarbeidsgivaren.

Samarbeidsmidlar: økonomiske midlar som høgskulen skal nytte i eit fellesskap mellom partane som verkemiddel for å bidra til auka kvalitet og klinisk relevans i utdanningane og styrkje sjukehusa som praksisarena[[1]](#footnote-2)

1. **Område for samarbeid**

Partane er samde om at institusjonane har mange samanfallande interesser.

* 1. **Forsking og innovasjon**

Forsking ved institusjonane kan overlappe både tematisk og i bruk av personell. Det er eit felles mål å utnytte ressursane slik at ein samla kan vidareutvikle forskingsmiljøet i regionen og i samarbeid løfte viktige satsingsområde. Partane skal i samarbeid, der det er nødvendig, regulere eigedoms- og bruksrett til forskingsmateriale og -resultat, publisering, kommersialisering og eventuelle andre rettar knytte til resultat av samarbeid innanfor forsking og innovasjon.

Dei nemnde forholda skal regulerast i ein nivå II-avtale om forsking og innovasjon, og ei særskilt nivå II-avtale om Helseforsking Sogn og Fjordane.

* 1. **Utdanning**

HVL har det formelle ansvaret for å planleggje og kvalitetssikre innhaldet i studia og for å kvalitetssikre kunnskapane og kompetansen til studentane. HVL skal sørgje for tilbod om kompetanseheving for rettleiarar som er tilsette ved HFD.

HVL skal i samarbeid med HFD leggje til rette for utdanningstilbod av høg kvalitet som er relevante for dei behova helsetenestene har. Samarbeidet vil gå for seg i ulike forum og ved at HFD blir involvert i utvikling og revisjon av studieplanar. Partane skal gjensidig informere kvarandre om forhold som har betydning for kompetanse og kapasitet.

HFD skal i samarbeid med HVL leggje til rette for relevante læringsarenaer/læringssituasjonar og eit godt læringsmiljø for studentane. HFD skal med den kliniske verksemda si bidra til at studentane oppnår det fastsette læringsutbyttet. Dette inkluderer å følgje opp, rettleie og vareta studentar og å gi studentane tilgang til pasientar og nødvendige pasientopplysningar til undervisningsformål. Infrastrukturen og drifta ved HFD skal spegle at utdanning av helsepersonell er ein viktig del av verksemda.

Dei nemnde forholda skal utdjupast i nivå II- og III-avtalar om utdanning. Desse skal regulere ansvar, roller, kapasitet på praksisplassar, kompetanse og samarbeidsarenaer på alle relevante nivå.

* 1. **Personell**

Partane skal leggje til rette for tilsetjingar i kombinerte stillingar og bistillingar mellom sjukehus og utdanningsinstitusjon for å bidra til forsking, innovasjon og utdanning. Vidare skal partane leggje til rette for felles prosjektsamarbeid innanfor aktuelle fagfelt, inkludert samarbeid om forsking, inovasjon, utdanning, samt prosjekt som er knytte til samarbeidsmidlar.

* 1. **Areal, IKT og annan infrastruktur**

HFD skal sørgje for at HVL kan vidareføre den noverande verksemda si på areal og i lokale som allereie er avtalte. Dersom ein av partane ønskjer å leige areal hjå den andre parten, kan dette takast opp i samarbeidsforumet og kanaliserast vidare til dei rette instansane for dialog om moglegheiter og rammevilkår.

Dersom studentar, forskarar og andre tilsette ved HVL har behov for IKT-tilgangar ved HFD, skal HFD bidra med nødvendige tilgangar etter nærare avtale, innanfor rammene av regelverket. På same måte skal HVL leggje til rette for at HFD tilsette som har behov for det, får nødvendige IKT-tilgangar hjå HVL.

Dette regulerast i eigne avtalar på nivå II.

1. **Organisatorisk samarbeid**

For å sikre at samarbeid blir etablerte og varetekne på ein planmessig måte og med tilstrekkeleg kvalitet, etablerer partane eit samarbeidsforum.

* 1. **Samarbeidsforum**

1. Mandat

Partane opprettar eit samarbeidsforum for toppleiinga ved HVL og HFD der dei tek opp og diskuterer spørsmål av felles interesse. Via forumet pliktar partane å halde kvarandre gjensidig informerte om strategiar, planar og tiltak som påverkar pliktene og moglegheitene til partane og samarbeidet deira elles etter denne avtalen. Partane er samde om at det i tillegg skal opprettast faste samarbeidsmøte på eit operativt nivå. Samarbeidsforumet kan gi føringar og oppdrag til samarbeidsråd på nivå II og III

1. Samansetjing

Samarbeidsforumet skal bestå av inntil fem medlemmer frå kvar part. Rektor frå HVL og administrerande direktør frå HFD skal vere representerte i samarbeidsforumet. Partane vel sjølve dei andre medlemmene som skal representerast på møta.

1. Møte og innkalling

Samarbeidsforumet skal møtast minimum ein gong per semester. Møtefrekvensen kan endrast etter avtale mellom partane. Møteleiinga rullerer mellom partane og blir vareteken av vertskapet for møtet. Det skal innkallast skriftleg til møta med tilstrekkeleg varsel. Saksliste og nødvendig saksdokumentasjon skal leggjast ved innkallinga. Eit sekretariat tek seg av arbeidet.

1. Sekretariat

Sekretariatet skal bestå av éin person / to personar frå HFD og éin person / to personar frå HVL. Sekretariatet har ansvar for saksførebuing, etter innspel frå og i samarbeid med fagpersonell ved dei to partane. Sekretariatet har ansvar for å føre referat frå møta. Referata skal sendast til medlemmene av samarbeidsforumet i etterkant av møta.

1. **Avtalestruktur**

Denne avtalen er den første og overordna avtalen i eit sett av avtalar som regulerer det institusjonelle samarbeidet mellom partane. Partane er samde om at det vil bli inngått underavtalar som regulerer dei enkelte tematiske samarbeidsområda – utdanning, forsking og innovasjon. Det er såleis tenkt at det skal utarbeidast avtalar på tre nivå:

Nivå I overordna (denne avtalen)

Nivå II samarbeidsavtalar som regulerer dei enkelte samarbeidsområda

(utdanning, forsking og innovasjon etc.)

Nivå III konkrete sær- og samarbeidsavtalar

Ved eventuell motstrid mellom avtalane skal nivå I ha forrang framfor nivå II og III, og nivå II ha forrang framfor III.

1. **Varigheit og revisjon**
   1. **Varigheit**

Avtalen gjeld frå signeringsdato og inntil ein av partane seier opp avtalen med minst 12 månaders varsel.

* 1. **Revisjon**

Kvar av partane kan med 6 månaders varsel krevje at denne avtalen blir revidert dersom føresetnadene for samarbeidet endrar seg. Før slik revidering skal føresetnadene og avtaleforholdet drøftast i samarbeidsforumet.

* 1. **Verknad av oppseiing**

Ved opphøyr av denne overordna avtalen blir partane rekna som frie for forpliktingane sine.

* 1. **Tidlegare avtale**

Dei gjensidige forpliktingane partane har overfor kvarandre etter tidlegare overordna avtaleverk, fell bort ved inngåing av denne avtalen.

1. **Handtering av usemje**

Dersom det oppstår tvist om tolking eller gjennomføring av denne avtalen, skal dette løysast gjennom drøftingar eller reforhandlingar mellom partane.

1. **Signatur**

Denne avtalen er utferda i to eksemplar. Kvar part beheld eitt eksemplar.

**Dato: \_\_\_\_\_\_\_\_\_\_\_\_\_\_\_ Dato: \_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Rektor Administrerande direktør**

Høgskulen på Vestlandet Helse Førde

1. Referanse: Brev frå KD datert 22.12.2005 vedr. *«Praksisundervisning for helse- og sosialfagstudenter ved statlige og private høgskoler»,* frå HOD datert 15.09.2005 vedr. «*Praksisundervisning for helse- og sosialfagstudenter - omlegging frå "praksisveiledningsmidler» til "samarbeidsmidler"»* og datert 09.01.06 om *«Praksisundervisning for helse- og sosialfagstudenter ved statlige og private høgskoler».* [↑](#footnote-ref-2)